Document ID: 32014D0891

KOMISIJOS ĮGYVENDINIMO SPRENDIMAS
2014 m. gruodžio 8 d.
kuriuo iš dalies keičiamas Sprendimas 2011/163/ES dėl trečiųjų šalių pagal Tarybos direktyvos 96/23/EB 29 straipsnį pateiktų planų patvirtinimo
(pranešta dokumentu Nr. C(2014) 9230)
(Tekstas svarbus EEE)
(2014/891/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. balandžio 29 d. Tarybos direktyvą 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinančią direktyvas 85/358/EEB ir 86/469/EEB bei sprendimus 89/187/EEB ir 91/664/EEB (1), ypač į jos 29 straipsnio 1 dalies ketvirtą pastraipą ir 29 straipsnio 2 dalį,
kadangi:
(1)
Direktyvoje 96/23/EB nustatytos medžiagų ir liekanų grupių, išvardytų jos I priede, stebėsenos priemonės. Pagal tą direktyvą reikalaujama, kad trečiosios šalys, iš kurių valstybėms narėms leidžiama importuoti į tą direktyvą įtrauktus gyvūnus ir gyvūninius produktus, pateiktų liekanų stebėsenos planą, kuris suteiktų reikalaujamų garantijų. Į tą planą reikėtų įtraukti bent jau minėtos direktyvos I priede išvardytų liekanų ir medžiagų grupes;
(2)
Komisijos sprendimu 2011/163/ES (2) patvirtinti Direktyvos 96/23/EB 29 straipsnyje nurodyti planai, pateikti tam tikrų to sprendimo priede išvardytų trečiųjų šalių dėl tame sąraše nurodytų gyvūnų ir gyvūninių produktų (toliau - sąrašas);
(3)
Meksika šiuo metu yra įtraukta į sąrašą dėl, inter alia, arklinių šeimos gyvūnų. Vis dėlto per Komisijos vėliausiai atliktus auditus Meksikoje nustatyta didelių Meksikos kompetentingų institucijų pajėgumo atlikti patikimus patikrinimus trūkumų, visų pirma susijusių su Tarybos direktyva 96/22/EB (3) draudžiamų medžiagų nebuvimo patvirtinimu;
(4)
todėl įrašas dėl Meksikos arklinių šeimos gyvūnų turėtų būti išbrauktas iš sąrašo;
(5)
todėl Sprendimą 2011/163/ES reikėtų atitinkamai iš dalies pakeisti;
(6)
siekiant išvengti bet kokių prekybos sutrikimų, reikėtų nustatyti pereinamąjį laikotarpį, reikalingą atvežti iš Meksikos atitinkamas siuntas, kurios buvo išsiųstos į Sąjungą prieš pradedant taikyti šį sprendimą;
(7)
šiame sprendime numatytas priemones peržiūrės Augalų, gyvūnų, maisto ir pašarų nuolatinis komitetas, atsižvelgdamas į Meksikos kompetentingų institucijų pateiktas garantijas;
(8)
šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2011/163/ES priedas pakeičiamas šio sprendimo priedo tekstu.
2 straipsnis
Pereinamuoju laikotarpiu iki 2015 m. kovo 1 d. valstybės narės priima mėsos ir mėsos gaminių iš arklinių šeimos gyvūnų siuntas, importuotas iš Meksikos ir skirtas žmonėms vartoti, jei importuotojas įrodo, kad gaminiai buvo sertifikuoti ir išsiųsti į Sąjungą iki 2015 m. sausio 15 d.
3 straipsnis
Šis sprendimas skirtas valstybėms narėms.
Priimta Briuselyje 2014 m. gruodžio 8 d.

Labels: 3
18
6
20